Om die kombuistafel met Steve en ander bekendes | Maroela Media
Om die kombuistafel is deur die organisasie “Een miljoen stemme vir Steve” (MSVS) uitgegee en volgens Amor Gerber, uitvoerende hoof van dié organisasie, is die doel met die resepteboek om geld in te samel vir hul “Pers sak”-projek – ŉ projek wat kos, klere en werkgeleenthede vir behoeftige mense gee.
“Ons doen baie liefdadigheid onder wit arm mense en omdat ons ŉ nie-winsgewende organisasie is, moet ons self geld insamel. Al die kunstenaars wat ŉ resep gedeel het, doen dit gratis en al die wins wat ons met die resepteboek maak, gaan weer na ons ‘Pers sak’-projek.”
Amor sê hierdie resepteboek is ŉ bietjie anders as die gewone omdat bekendes nie net ŉ resep deel nie, maar ook ŉ staaltjie uit hul jongdae of ŉ gunsteling-gedig.
“Die meeste van die resepte is eg-Suid Afrikaanse resepte soos bobotie en skaapstert. Daar is ook resepte wat ŉ bietjie aangepas is.”
Hoewel MSVS as ŉ Facebook-groep begin is wat Steve Hofmeyr in die politiek wou kry, meen Amor dat dié organisasie soveel meer geword het.
“Ons wil eintlik niks met politiek te doen hê nie, ons wil mense help. Daar is verskriklik baie nood onder ons mense en dit is om dié rede dat ons ŉ nie-winsgewende organisasie gestig het. Ons wil nie net vir mense gee nie, ons wil hulle bemagtig en hulle help om op hul eie voete te staan.”
Voor sy vertoning by die bekendstelling het Steve gesê hy hoop die boek doen baie goed sodat meer mense gehelp kan word.
“Gaan probeer die resepte, ek gaan hulle almal beproef! Ek het nou 20 boeke gekoop – my hele gesin kry een vir Kersfees,” het Steve gesê.
Ander bekendes wie se resepte ook in die boek opgeneem is sluit in Chris Chameleon, Lochner de Kock, Phillip Moolman, Gerhard Steyn en Adam Tas.
Besoek MSVS se webtuiste of Facebook-blad om die boek te bestel.
Dankie, maar nee dankie. Om te kook saam met Steve is die laaste ding wat ek sal wil doen. Maar soos gladnie.